als_Latn dik_Latn sag_Latn
Home » Kronika e zezë »
Lul Berisha, 8 orë me leje të veçantë, shkon në shtëpi për Vit të Ri
Pas dhjetë vitesh ngujimi në qeli, me përballje të forta me drejtësinë, dita e fundit e 2014-ës duket se ka qenë ndër më të veçantat për Lulzim Berishën. Tetë orët e 31 dhjetorit ai i ka kaluar në liri, në vilën e tij në hyrje të Durrësit, në gjirin e familjes. Krejt qetësisht, pa bujë, sikurse shkakton shpesh emri i tij, pa sirena policie dhe nën masa sigurie, Lulzim Berisha, i dënuar me 25 vite burg, ka kapërcyer pragun e burgut të sigurisë së lartë në Fushë-Krujë. Ai ka përfituar një leje shpërblyese, konform ligjit, për të mbërritur në shtëpinë e tij, për shkak të një problemi shëndetësor të së ëmës.
“I dënuari Lulzim Berisha, sipas kërkesës së tij, ka përfituar një leje të veçantë, që parashikohet nga ligji. Pas shqyrtimit të dokumentacionit të paraqitur nga ana e këtij të dënuari, është vendosur të miratohet leja dhe të shoqërohet për në ambientet e shtëpisë së tij nga forcat e policisë”, tha një zyrtar i burgjeve. Ashtu sikurse ishte urdhëruar, i cilësuari si kreu i “Bandës së Durrësit”, është shoqëruar sërish për në qelitë e burgut në orën 17:00, ku ka festuar natën e ndërrimit të viteve me të dënuar të tjerë, pas “frymëmarrjes” që i dhanë tetë orët në liri në “vatrën” e shtëpisë së tij, pranë njerëzve të dashur.
VENDIMI I GJYKATËS
Nuk ka kaluar shumë kohë nga dita kur Lulzim Berisha, do të merrte një lajm që mund të konsiderohet i “hatashëm” për të. Gjykata e Lartë, pasi mori në shqyrtim dosjen penale për 16 të pandehurit e së ashtuquajturës “Banda e Durrësit”, vendosi të rrëzojë dënimin me burgim të përjetshëm për Lulzim Berishën dhe kunatin e tij, Plarent Dervishi./GSH/
glg_Latn als_Latn als_Latn als_Latn als_Latn als_Latn